મુંબઈઃ ઘણા બોલિવૂડ એક્ટર્સને એક્ટિંગની સાથે સાઈડ બિઝનેસ શરુ કરવામાં રસ હોય છે. સ્પા, સલૂન અને જીમ ચેન ઉપરાંત કેટલાય બોલવૂડ એક્ટર્સ રેસ્ટોરાં અને હોટલ બિઝનેસમાં રોકાણ કરતા રહ્યાં છે. હવે એવા અહેવાલ સામે આવી રહ્યાં છે કે, દેઓલ પરિવાર પણ પોતાના ફાર્મહાઉસ પર હોટલ બનાવવાનું પ્લાન કરી રહ્યું છે. દેઓલ પરિવારનું આ ફાર્મહાઉસ મુંબઈ પાસેના લોનાવલામાં 100 એકરમાં ફેલાયેલું છે. દેઓલ પરિવાર પોતાનો મોટાભાગનો સમય આ ફાર્મહાઉસ પર જ પસાર કરે છે. ધર્મન્દ્ર અહીં સૌથી વધુ રોકાય છે અને ઘણીવાર ઈન્સ્ટાગ્રામ પર અહીંના પ્રાણીઓ સાથેની કે આરામ કરતી તસવીરો શેર કરતા રહે છે. તાજેતરમાં એક વીડિયોમાં ધર્મેન્દ્રએ પોતાના ફાર્મહાઉસની કેરીઓ સાથેનો વીડિયો શેર કરતા જણાવ્યું હતું કે, તેમણે ઘણા પ્રેમથી ફાર્મહાઉસમાં આંબા વાવ્યા હતા.